Jan Ø. Jørgensen ærgrer sig over, at han ikke kunne omsætte godt spil til All England-finaleplads

Jan Ø. Jørgensen har spillet noget af karrierens bedste badminton i denne uge. Alligevel er han ikke med, når All England-finalen spilles onsdag. Danskeren besejrede godt nok kineseren Chen Jin i kvartfinalen fredag, men mod Chen Long måtte han give fortabt i semifinalen, og det er han ret træt af. - Den kamp fredag, hvor jeg fik sat det sammen til perfektion, var fed, og i dag spillede jeg også på et højt niveau, og det var bare super små ting, der gjorde, at jeg ikke står i finalen, siger han til Badminton Danmark. Jan Ø. Jørgensen lagde bedst ud i både første og andet sæt, men måtte alligevel se sin kinesiske modstander vinde begge sæt. - Jeg spillede en rimelig taktisk fornuftig kamp undtagen i slutningen af første sæt, hvor jeg blev lidt for ivrig. Andet sæt var også godt. Jeg havde et lille hul, men fik smidt det, og så var han med igen. - Det var super ærgerligt. Han førte nærmest først ved 20-19 i begge sæt, siger Jørgensen. Han har endnu aldrig besejret Chen Long, der er nummer to i verden og som i søndagens finale møder verdensetteren Lee Chong Wei fra Malaysia.